Folketing
1997-12-16

Til alle dem, der ikke er bekendt med dette lovforslag, skal jeg oplyse, i hvert fald som min opfattelse, at det er knageme svært stof, dette her. Det er måske en af årsagerne til, at ordførertalerne har været så korte og ukomplicerede, jf. Parkinsons lov. Men en grund til de korte og relativt tilfredse ordførertaler kan selvfølgelig også være, at forslaget har været meget grundigt forberedt i forhandlinger mellem ministeren og en række ordførere, og jeg vil i denne sammenhæng gerne sige tak for de forhandlinger, rose ministeren, rose også hans embedsmænd. Jeg synes, der er gjort et godt arbejde og vist mange hensyn og stor forståelse for nye ideer og indvendinger. Jeg vil også benytte lejligheden til at rose DSB's personale, der i en situation, hvor de på en eller anden måde må føle sig truet på deres etats vegne og eventuelt på deres jobs vegne, ikke har optrådt som gamle dages maskinstormere, men har vendt front mod fremtiden. Det synes jeg man kan rose dem for. De har nu også god grund til det.